Nordjyllands Politi pågreb tirsdag morgen klokken 8.57 en 22-årig mand, der mistænkes for at stå bag flere røverier eller tyverier i Nordjylland. Manden, der er fra Hjørring-området, fremstilles onsdag formiddag i grundlovsforhør ved Retten i Hjørring. - Det er en person, som er sigtet for fem til seks røverier eller tyveri-lignende forhold, forklarer senioranklager Torben Kaufmann Sørensen, Nordjyllands Politi. Det ene af røverierne skete fredag aften i sidste uge mod en 7-Eleven i Nørresundby. Her ankom den 22-årige mand sammen med tre andre i en bil, hvorefter han gik ind i butikken "for at købe en lighter". - På et tidspunkt sker der så det, at han over for ekspedienten siger "jeg er ked af det, der sker nu", hvorefter han rakte ind over kassen og tog penge fra kassen, forklarede vagtchef hos Nordjyllands Politi, Henrik Beck, om episoden. De resterende forhold er ifølge senioranklager Torben Kaufmann Sørensen sket i Hjørring-området.

Referat:
En 22-årig mand fra Hjørring-området fremstilles onsdag i grundlovsforhør sigtet for flere røverier i Nordjylland.